P. Osuský, poslanec.: (2002-04-04):
Navrhovaná úprava, aby sa touto inštitúciou stal Slovenský zväz jachtingu, je zároveň návratom k modelu aplikovanému na našom území v rokoch 1968 až 1984, keď až do rozhodnutia straníckych a štátnych orgánov túto činnosť vykonával Slovenský jachtársky zväz. Vo väčšine štátov Európskej únie je bežnou praxou, že preukazy technickej spôsobilosti a preukazy odbornej spôsobilosti na vedenie rekreačných plavidiel nevydávajú štátne orgány, ale tie subjekty, ktoré sa tejto problematike dlhodobo a systematicky venujú, t. j. orgány záujmovej samosprávy, hlavne jednotlivé jachtárske zväzy. Takýto model sa uplatňuje napr. v Rakúsku, v Švajčiarsku, v Nemecku, v Anglicku, v Holandsku, v Belgicku, vo Švédsku, ale i v Spojených štátoch, kde certifikáty odbornej spôsobilosti vydávajú z poverenia štátu jednotlivé národné jachtárske organizácie. V Slovenskej republike vykonáva túto činnosť v súlade s príslušnými ustanoveniami zákona č. 435/2000 Z. z. o námornej plavbe tzv. Námorný úrad, ktorým je Ministerstvo dopravy, pôšt a telekomunikácií Slovenskej republiky. V zmysle § 56 ods. 8 zákona môže Námorný úrad preniesť túto právomoc i na právnickú osobu spĺňajúcu taxatívne stanovené podmienky, napr. na Slovenský zväz jachtingu, renomovanú organizáciu s vysokým odborným kreditom a dlhoročnou históriou. Dodnes však túto kompetenciu dobrovoľne nevyužil a žiadosť Slovenského zväzu jachtingu trvale odmieta. Vážení kolegovia poslanci, dovolím si vám pre vašu informáciu oznámiť, že Slovenský zväz jachtingu je jediná národná organizácia združujúca jachtárov na Slovensku, že je členom International Sailing Federation v Southamptone, ktorá je vrcholovou medzinárodnou jachtárskou organizáciou. Pre vysvetlenie táto, a teda aj Slovenský zväz jachtingu združuje jachtárov všetkých zameraní bez ohľadu na to, či sa venujú jachtingu na vnútrozemských vodách, na moriach, jachtingu pretekárskemu alebo aj športovým plavbám. Slovenský zväz jachtingu má vážny záujem, odborné predpoklady na kvalitné vzdelávanie, ale aj overovanie odbornej spôsobilosti veliteľov rekreačných plavidiel, vedenie evidencie a vydávanie preukazov odbornej spôsobilosti. Dlhoročná, dnes už 50-ročná činnosť slovenského jachtingu a jeho spolupráca aj na medzinárodnej úrovni dáva tiež vysoký predpoklad, že odborný, organizačný a personálny potenciál členstva Slovenského zväzu jachtingu je kvalitný. To všetko ma viedlo k tomu, aby som si dovolil navrhnúť zmenu § 56 ods. 8 zákona č. 435/2000 Z. z. o námornej plavbe, ktorý sa zmení na nasledovný text: „Ministerstvo poverí overovaním odbornej spôsobilosti veliteľov rekreačných plavidiel a vedením evidencie a vydávaním preukazov odbornej spôsobilosti veliteľov rekreačných plavidiel právnickú osobu so sídlom v Slovenskej republike s celoslovenskou pôsobnosťou uznanú Ministerstvom školstva Slovenskej republiky a medzinárodnou jachtárskou federáciou.“ Vážené panie poslankyne, vážení páni poslanci, samozrejme, môže niekto z vás namietnuť, že ide o malý krok. Ak sme sa ale rozhodli v tejto krajine prejsť od paternalistického štátu, ktorý rozhoduje na každom kroku o všetkom, k normálne fungujúcej spoločnosti, kde každý robí to, čo robiť vie, a to, čo robiť má, tak sa domnievam, že aj táto činnosť má prejsť do rúk tých, ktorým reálne a principiálne patrí. Vybudovanie prirodzene fungujúcej občianskej spoločnosti pozostáva z množstva veľkých aj malých krokov. Toto je možno malý krok, ale ani bez mnohých malých krokov sa po rokoch k občianskej spoločnosti nedopracujeme. Preto niet tak malého kroku, ako je taký, ktorý je potrebný na dosiahnutie tohto cieľa. Dovoľujem si vás preto poprosiť, aby ste túto zmenu, ktorou zasadíme do mozaiky občianskej spoločnosti ďalší kamienok, podporili. Ďakujem.